NARIADENIE KOMISIE (ES) č. 2079/2004
zo 6. decembra 2004,
ktorým sa stanovujú vyrovnávacie koeficienty vzťahujúce sa na referenčné množstvá pre tradičných dovozcov a na pridelené kvóty pre netradičných dovozcov v rámci dodatočnej kvóty pre dovoz banánov do nových členských štátov pre rok 2005
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Komisie (ES) č. 1892/2004 z 29. októbra 2004 o prechodných opatreniach na dovoz banánov do spoločenstva v dôsledku pristúpenia Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska (1), najmä na jeho článok 5 ods. 4 a jeho článok 6 ods. 5,
keďže:
(1)
Nariadenie (ES) č. 1892/2004 stanovilo dostupnú dodatočnú kvótu pre dovoz banánov do nových členských štátov na 460 000 ton pre rok 2005, z toho 381 800 ton pre tradičných dovozcov a 78 200 ton pre netradičných dovozcov.
(2)
Uplatnením článkov 5 a 6 vyššie uvedeného nariadenia je nutné stanoviť vyrovnávacie koeficienty potrebné na to, aby príslušné národné orgány určili referenčné množstvá pre tradičných dovozcov a pridelené kvóty pre netradičných dovozcov na rok 2005.
(3)
Na základe informácií poskytnutých členskými štátmi dosahuje celková čiastka referenčných množstiev tradičných dovozcov 579 810,262 ton; celková čiastka pridelených kvót netradičných dovozcov dosahuje 365 777,714 ton.
(4)
Je preto potrebné stanoviť na základe dodatočnej kvóty a na základe informácií od členských štátov vyššie spomenuté vyrovnávacie koeficienty. Aby dovozcovia mohli podávať žiadosti o licenciu v dostatočnom predstihu, ustanovenia tohto nariadenia musia bezodkladne nadobudnúť účinnosť,
PRIJALA TOTO NARIADENIE:
Článok 1
V rámci dostupnej dodatočnej kvóty pre dovoz banánov do nových členských štátov v roku 2005, stanovenej v článku 3 nariadenia (ES) č. 1892/2004:
a)
má vyrovnávací koeficient, ktorý sa vzťahuje na referenčné množstvo jednotlivých tradičných dovozcov podľa článku 5 ods. 4, hodnotu 0,65849;
b)
má vyrovnávací koeficient, ktorý sa vzťahuje na pridelenú kvótu pre jednotlivých netradičných dovozcov podľa článku 6 ods. 5, hodnotu 0,21379.
Článok 2
Toto nariadenie nadobúda účinnosť v deň jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 6. decembra 2004